1. ปัจจัยความเสี่ยง

1.1 ความเสี่ยงในการประกอบธุรกิจ

ความเสี่ยงจากการพึ่งพิงลูกค้ารายใหญ่จำนวนน้อยราย

บริษัทฯ ได้มีการจัดแยกกลุ่มลูกค้าโดยกำหนดแบ่งออกเป็น 4 กลุ่ม ดังต่อไปนี้

  -------- -------------------- -------------------- --------------------
  ลำดับที่    กลุ่มลูกค้า              จำนวน                สัดส่วนรายได้

  1        กลุ่มผู้ถือหุ้นใหญ่          5 ราย                57 %

  2        กลุ่มลูกค้ารายใหญ่        8 ราย                30 %

  3        กลุ่มลูกค้าทั่วไป          ไม่ต่ำกว่า 15 ราย       9 %

  4        กลุ่มลูกค้าต่างประเทศ     1 ราย                4 %

  รวม                                                100 %
  -------- -------------------- -------------------- --------------------

รายได้ส่วนใหญ่ของบริษัทฯ มาจากลูกค้ากลุ่มผู้ถือหุ้นใหญ่
ทั้งนี้เนื่องจากลูกค้ากลุ่มนี้ต้องพึ่งพิงกระดาษคราฟท์จากบริษัทฯ ในสัดส่วนที่สูง
รองลงมาคือกลุ่มลูกค้ารายใหญ่จำนวนน้อยราย บริษัทฯ
อาจเกิดความเสี่ยงในกรณีที่ลูกค้ากลุ่มนี้อาจเปลี่ยนไปสั่งซื้อสินค้าจากผู้ประกอบการรายอื่น
แต่ความเสี่ยงดังกล่าวอาจมีไม่มากนักเนื่องจากบริษัทฯ
มีความสัมพันธ์ที่ดีมีการติดต่อซื้อขายกันมาเป็นเวลานาน นอกจากนี้บริษัทฯ
มีมาตรการในการกำหนดนโยบายการให้ส่วนลดทางการค้า
และเงื่อนไขเครดิตเทอมโดยดูจากปริมาณการสั่งซื้อเป็นหลักเพื่อจูงใจให้ลูกค้าสั่งซื้อสินค้าจากบริษัทฯ
ต่อไป และเพื่อเป็นแนวทางในการป้องกันความเสี่ยง บริษัทฯ
จึงได้มีนโยบายการค้าเพื่อหาลูกค้ารายใหม่ ๆ เพิ่มมากขึ้นทำให้ลดความเสี่ยงได้อีกทางหนึ่ง

ความเสี่ยงจากการถูกตัดราคาโดยกลุ่มผู้ผลิตรายใหญ่

เนื่องจากตลาดอุตสาหกรรมกระดาษคราฟท์อุปทานยังคงมีมากกว่าอุปสงค์อยู่มาก
การแข่งขันในตลาดจึงทวีความรุนแรงอย่างต่อเนื่องโดยเฉพาะด้านราคา
การกำหนดราคาในอุตสาหกรรมกระดาษคราฟท์มักจะทำโดยกลุ่มบริษัทซึ่งเป็นผู้นำตลาด ทำให้บริษัทฯ
อาจมีความเสี่ยงจากการถูกตัดราคาโดยกลุ่มผู้ผลิตรายใหญ่

เพื่อเป็นการลดความเสี่ยงที่อาจเกิดขึ้น บริษัทฯ
จึงให้ความสำคัญกับการควบคุมต้นทุนการผลิตและคุณภาพของสินค้าให้อยู่ในระดับที่สามารถแข่งขันได้กับผู้ผลิตรายใหญ่
และส่งเสริมการสร้างความสัมพันธ์ที่ดีกับลูกค้าอย่างต่อเนื่อง และเนื่องจากผลิตภัณฑ์ของบริษัทฯ
มีคุณภาพเป็นที่ยอมรับในตลาดต่างประเทศและระดับราคาที่สามารถแข่งขันได้ในตลาดโลก
ดังนั้นการส่งผลิตภัณฑ์ไปขายต่างประเทศจึงช่วยลดการพึ่งพิงตลาดในประเทศได้อีกด้วย

1.2 ความเสี่ยงเกี่ยวกับการผลิต

ความเสี่ยงจากการพึ่งพิงแหล่งวัตถุดิบที่สำคัญกับผู้จำหน่ายเพียงรายเดียว

บริษัทฯ มีการสั่งซื้อน้ำซึ่งเป็นปัจจัยที่สำคัญจากบริษัทที่ผลิตน้ำเพียงรายเดียว จึงทำให้บริษัทฯ
มีความเสี่ยงในการถูกยกเลิกการจัดหาน้ำเพื่อใช้ในอุตสาหกรรมหรือถูกกำหนดราคาซื้อที่สูงกว่าผู้จัดจำหน่ายรายอื่นอย่างมีสาระสำคัญ
ซึ่งอาจส่งผลกระทบต่อผลประกอบการของบริษัทฯ ได้

บริษัทฯ ได้ทำสัญญาซื้อขายน้ำเป็นสัญญาอายุ 3 ปี
ซึ่งตามสัญญาระบุว่าบริษัทผู้จัดจำหน่ายน้ำจะต้องไม่กำหนดอัตราค่าน้ำสูงกว่าราคาตลาดและจะต้องเป็นอัตราที่เท่ากันหรือต่ำกว่าที่จัดจำหน่ายให้ผู้ซื้อน้ำเพื่อใช้ในอุตสาหกรรมรายอื่น

ความเสี่ยงจากการมีสายการผลิตเพียงสายการผลิตเดียว

บริษัทฯ มีสายการผลิตเพียงสายการผลิตเดียวเท่านั้น
โดยสายการผลิตประกอบด้วยเครื่องจักรหลายชุดที่มีโอกาสนำไปซ่อมแซม
จึงทำให้อาจต้องหยุดเดินสายการผลิตบางส่วนหรือทั้งหมด บริษัทฯ
จึงมีความเสี่ยงในการพึ่งพิงสายการผลิตเพียงสายเดียว

บริษัทฯ มีการเตรียมการเพื่อป้องกันการชำรุดของเครื่องจักร โดยบริษัทฯ
จะมีการปิดการเดินเครื่องเพื่อซ่อมแซมบำรุงรักษาเครื่องจักรตามตารางเวลาอย่างสม่ำเสมอและไม่กระทบกับตารางเวลาการผลิตของบริษัทฯ

1.3 ความเสี่ยงทางการเงิน

ความเสี่ยงจากการผันผวนของอัตราแลกเปลี่ยน

บริษัทฯ
มีค่าใช้จ่ายที่เกิดขึ้นเป็นประจำที่เป็นสกุลเงินตราต่างประเทศคือค่าเยื่อกระดาษและเศษกระดาษกล่อง
จึงทำให้บริษัทฯ มีความเสี่ยงจากความผันผวนของอัตราแลกเปลี่ยน

ระดับความเสี่ยงในเรื่องนี้มีไม่สูงนัก
ทั้งนี้เป็นเพราะในการสั่งซื้อวัตถุดิบดังกล่าวจะมีการกำหนดการสั่งซื้ออย่างน้อยเดือนละ 1
ครั้งและจะชำระราคาสินค้าภายในระยะเวลาตามกำหนดคือวันที่ส่งมอบสินค้า
ฉะนั้นจึงมีความเสี่ยงจากการผันผวนของอัตราแลกเปลี่ยนเพียงเท่ากับจำนวนการสั่งซื้อในแต่ละครั้งและในช่วงระยะเวลาสั้นๆ
ตั้งแต่ระยะเวลาสั่งซื้อสินค้าจนถึงวันที่ชำระเงินซึ่งมีระยะเวลาเฉลี่ยประมาณ 20-30 วันเท่านั้น
นอกจากนี้บริษัทฯ
ได้ทำสัญญาซื้อเงินตราต่างประเทศล่วงหน้าในช่วงที่อัตราแลกเปลี่ยนมีแนวโน้มสูงขึ้นเพื่อป้องกันความเสี่ยงจากอัตราแลกเปลี่ยน
โดยสัญญาดังกล่าวมีอายุไม่เกิน 1 ปี